text: 28. ΒΑΣΙΛΙΚΟΝ ΔΙΑΤΑΓΜΑ της 19/20 Απρ. 1954 Περί ισχύος διατάξεων προβλεπουσών την πρόσληψιν επί συμβάσει διερμηνέων αγγλικής γλώσσης παρά τω Υπουργείω Εσωτερικών. Έχοντες υπ’ όψει α) τας διατάξεις του άρθρου μόνου του Νόμ. 2752/1954 «περί ισχύος του Νόμ. 99/1945 περί προσλήψεως διερμηνέων της αγγλικής γλώσσης», β) την υπ’ αριθ. 135/1954 γνώμην του Ανωτάτου Συμβουλίου Δημοσίων Υπηρεσιών και γ) την υπ’ αριθ. 167/1954 γνωμοδότησιν του Συμβουλίου της Επικρατείας, προτάσει των Ημετέρων επί του Συντονισμού και των Εσωτερικών Υπουργών, απεφασίσαμεν και διατάσσομεν: Άρθρον μόνον.-Επαναφέρονται εν ισχύϊ αι διατάξεις του Νόμ. 99/1945 «περί προσλήψεως διερμηνέων της αγγλικής γλώσσης», ως ετροποποιήθησαν υπό του άρθρ. 5 παρ. 1 του Α.Ν. 1502/1950 «περί ρυθμίσεως των αποδοχών κλπ.», ως προς το Υπουργείον Εσωτερικών (Α΄ Γενικήν Διεύθυνσιν) του αριθμού των δυναμένων να προσληφθώσιν εις αυτό επί συμβάσει διερμηνέων της Αγγλικής γλώσσης μειουμένου εις δυο. Εις τον Ημέτερον επί των Εσωτερικών Υπουργόν, ανατίθεμεν την δημοσίευσιν και εκτέλεσιν του παρόντος. 